
RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI

în intervalul 19.10.2026, ora 08.00 – 20.10.2026, ora 08.00
I.
SITUAŢIA HIDROMETEOROLOGICĂ

1. Situaţia şi prognoza hidro pe râurile interioare şi Dunăre din 20.10.2026, ora 07.00

RÂURI 
Debitele au fost în general staționare, exceptând râurile din bazinele hidrografice: Siret, Prut și bazinul superior al Oltului, unde au fost în creștere ca urmare a precipitațiilor înregistrate și propagării.

Debitele se situează în general sub mediile multianuale lunare, cu valori cuprinse între 30–90% din acestea, mai mari (în jurul și peste mediile lunare) pe râurile din bazinele hidrografice ale Sucevei, Moldovei și pe unii afluenți ai Oltului superior și mai mici (sub 30 %) pe râurile din bazinele: Iza, Lăpuș, Crasna, Barcău, Crișuri, Timiș, Bârzava, Moravița, Caraș, Nera, Cerna, Jiu, Bârlad, Jijia, cursul superior al Vedei, râurile din Dobrogea, unii afluenți din bazinul mijlociu și inferior al Oltului și unii afluenți ai Argeșului.

Nivelurile pe râuri la stațiile hidrometrice se situează sub COTELE DE ATENȚIE.

Debitele vor fi în general staționare, exceptând cursurile mijlocii și inferioare ale râurilor: Buzău, Râmnicul Sărat, Putna, Trotuș, Bistrița, Moldova, Suceava, Bârlad și cursul superior al Prutului, unde vor fi în creștere prin propagare.

Pe râurile din bazinele superioare ale Oltului, Buzăului, Râmnicului Sărat, Putnei, Trotușului, Bistriței, Moldovei, Suceavei și Bârladului debitele vor fi în scădere.

Sunt posibile creșteri izolate de niveluri și debite pe unele râuri mici din zonele de deal și munte, mai ales din estul țării, ca urmare a precipitațiilor prognozate.

Nivelurile pe râuri la stațiile hidrometrice se vor situa sub COTELE DE ATENȚIE.

DUNĂRE
Debitul la intrarea în ţară (secţiunea Baziaş) în intervalul 19-20.10.2026 a fost staționar, având valoarea de 1250 m3/s, sub media multianuală a lunii octombrie (3900 m3/s). 

În aval de Porţile de Fier debitele au fost în creștere ușoară pe sectorul Gruia–Turnu Măgurele, relativ staționare pe sectorul Zimnicea–Călărași și în scădere ușoară pe sectorul Cernavodă–Tulcea.

Debitul la intrarea în ţară (secţiunea Baziaş) va fi în creștere ușoară (1300 m3/s).

În aval de Porțile de Fier debitele vor fi în creștere ușoară pe sectorul Gruia–Giurgiu, relativ staționare pe sectorul Oltenița–Brăila și în scădere ușoară pe sectorul Galați–Tulcea.

A.B.A. Dobrogea Litoral informează că în urma scăderii nivelului, respectiv a debitului fluviului Dunărea pe sectorul Chiciu – Cernavodă – Hârșova, precum și tendința de scădere pentru următoarea perioadă, va începe aplicarea prevederilor Planului de restricții și folosire a apelor în perioadele deficitare pentru B.H. Dunăre.
Conform Planului de restricții pe sectorul Chiciu–Cernavodă–Hârșova (sector 6.2.) debitele caracteristice perioadei de vară sunt:

-debitul de atenție/avertizare: Qat = 859.536 mc/s;

-debitul necesar pentru satisfacerea cerințelor cantitative: QN = 716.28 mc/s;

-debitul necesar pentru îndeplinirea condițiilor de calitate: QNPCA = 324 mc/s;

În acest sens, va fi instituită faza de atenționare/avertizare la folosințele care se alimentează cu apă din Dunăre, pe sectorul Chiciu–Cernavodă–Hârșova, respectiv: 

-în scop potabil: S.C. R.A.J.A. S.A. Constanța – Sursa de apă potabilă Cernavodă;
-transport:  C.N. A.C.N. Agigea cu alimentare apă din Dunăre;
-industrie: S.C. Sârme și Cabluri S.A. Hârșova; 
-irigații: Ag. N.I.F. Filiala Îmbunătățiri Funciare Constanța; O.U.A.I. Ostrov-Babușa și O.U.A.I. Ostrov-Regie;
-piscicultură: SC Danubiu Elite Buc. –Am. pisc. Dunăreni.
2. Situaţia meteorologică în intervalul 19.10.2026, ora 10.00 –20.10.2026, ora 06.00 

În ţară, valorile termice diurne au crescut față de ziua precedentă în mare parte din teritoriu și au caracterizat o vreme caldă, exceptând regiunile estice, unde acestea s-au situat sub mediile climatologice. Cerul a fost mai mult noros în jumătatea estică a teritoriului, unde temporar a plouat în general slab și în rest înnorările au fost temporare. La munte, la altitudini de peste 2000 m, au fost precipitații sub formă de lapoviță și ninsoare, iar stratul de zăpadă s-a menținut, măsurând la ora 21, pe platformele stațiilor meteorologice, până la 51 cm la Vf. Omu. Cantitățile de apă au fost în general de 2...6 l/mp, iar izolat în Moldova, Dobrogea și la munte de peste 10...20 l/mp (punctiform de până la 37 l/mp în județul Iași). Vântul a suflat slab și moderat, cu intensificări temporare în Moldova și Dobrogea, cu viteze de 45...65 km/h și pe arii restrânse în vestul Olteniei și în nordul și estul Munteniei cu 40...50 km/h, iar în zona montană înaltă rafalele au depășit 70...90 km/h. Temperaturile maxime s-au încadrat între 9 grade la Darabani, Rădăuți, Suceava și Bârnova și 26 de grade la Apa-Neagră, iar la ora 6 se înregistrau valori termice

cuprinse între 3 grade la Banloc și Bozovici și 13 grade la Calafat, Giurgiu, Oltenița, Focșani, Râmnicu Sărat și Stânca-Ștefănești. Noaptea pe alocuri a fost ceață în nord, centru și sud.

Observație: în intervalul de diagnoză au fost în vigoare 7 mesaje pentru fenonene meteorologice periculoase immediate, emise după cum urmează:

-1 avertizare cod portocaliu pentru intensificări ale vântului emisă de către SRPV Bacău;

-6 atenționări cod galben, 4 emise de către SRPV Bacău (3 pentru intensificări ale vântului și 1 pentru cantități însemnate de apă), 1 emisă de către SRPV Sibiu (pentru ceață și vizibilitate scăzută) și 1 emisă de CNPM București prntru Muntenia (pentru ceață și vizibilitate scăzută).

La Bucureşti vremea a fost în general închisă și ușor mai caldă decât în mod normal la această dată. Temporar a plouat slab în a doua parte a zilei și noaptea (cantități de apă în jurul a 2 l/mp), iar vântul a suflat slab până la moderat. Temperatura maximă a fost de 20 de grade la Filaret și 21 de grade la Afumați și Băneasa, iar la ora 6 se înregistrau 12 grade la toate stațiile meteorologice.

3. Prognoza meteorologică în intervalul 20.10.2026, ora 09.00-21.10.2026, ora 9.00
În ţară, în est, sud-est și parțial în centru valorile termice diurne vor crește față de ziua precedentă și vor fi apropiate de cele normale, iar în rest vor fi mai ridicate comparativ cu mediile climatologice. Cerul va fi variabil, cu înnorări temporare și ploi slabe (1...5 l/mp) în prima parte a zilei, pe alocuri în Moldova și la munte și izolat posibil în estul Transilvaniei și nordul Munteniei. Vântul va sufla slab și moderat, cu unele intensificări noaptea în sudul

Banatului, cu viteze în general de 45...50 km/h. Temperaturile maxime vor fi cuprinse între 14 și 23 de grade, cu cele mai mari valori în sud-vestul țării, iar cele minime se vor încadra între 2...3 grade în depresiunile din estul Transilvaniei și 13...14 grade pe litoral și în Dealurile de Vest. Cu precădere dimineața și noaptea, pe alocuri în centru, sud și est va fi ceață.

La Bucureşti vremea va fi caldă pentru această dată. Cerul va fi variabil, dar în cursul nopții se va forma ceață și nebulozitate stratiformă. Vântul va sufla slab și moderat. Temperatura maximă va fi de 20...22 de grade și cea minimă de 7...9 grade.

4. Informare nivometeorologică pentru perioada 19.10.2026, ora 21:00-22.10.2026, ora 21:00 (la peste 2000 m)
Munții Făgăraș și Bucegi 
La peste 2000 m: stratul de zăpadă depus în ultimele zile măsoară 40…50 cm la altitudini de peste 2300 m în Bucegi, iar în Făgăraș este mai redus, de 20…30 cm. La suprafață sunt cruste sau depuneri de chiciură. Sub această altitudine stratul este din ce în ce mai redus. Deoarece temperatura aerului va marca o creștere graduală de la o zi la alta, devenind preponderent pozitivă, stratul de zăpadă se va umezi la suprafață și pe alocuri, pe pantele suficient de înclinate, se vor semnala unele curgeri superficiale. 

Prognoza vremii în intervalul 19.10.2026, ora 21:00-22.10.2025, ora 21:00: 
Vremea se va încălzi de la o zi la alta. Cerul va fi variabil, cu unele înnorări temporare în zilele de 20 și 21 octombrie, când vor fi precipitații slabe (sub 5 l/mp) sub formă de ploaie. În ziua de 22 octombrie, ploile vor fi pe arii extinse și pot fi cantități mai însemnate. Vântul va sufla slab și moderat, cu intensificări în zona montană înaltă, unde rafalele vor depăși 60...70 km/h, din sector nord-vestic în prima zi, apoi sud-vestic.

Temperaturi prognozate în intervalul 13.11.2025 - 17.11.2025:

Peste 1800 m:

-temperaturi minime: -2…1 grade în prima noapte, apoi 0…4 grade;

-temperaturi maxime: 1…4 grade în prima zi, apoi 3…8 grade. 

Altitudinea izotermei de 0 grade: în urcare, de la 2700 la 3300 de metri.

II. CALITATEA APELOR

Nu au fost semnalate evenimente deosebite.
III. CALITATEA MEDIULUI

1. În domeniul aerului
Agenţia Naţională pentru Mediu și Arii Protejate informează că din rezultatele analizelor efectuate în intervalul 16-18.10.2026 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale mediei zilnice de 50 µg/m3 pentru PM10 (pulberi în suspensie cu diametrul sub 10 microni).

2. În domeniul solului şi vegetaţiei 

Garda Forestieră Râmnicu Vâlcea informează despre producerea unui incendiu în data de 20.09.2026, la ora 13:15, în zona localității Eșelnița, pe raza Ocolului Silvic Orșova, jud. Mehedinți (cauza-utilizarea neglijentă a focului deschis). Acesta a afectat o suprafață de 1257.47 ha de litieră și a fost stins în data de 11.10.2026, la ora 13:00, de către personalul silvic, pompierii militari, pompierii civili și cetățeni cu ajutorul autoutilitarei I.S.U., autoutilitarei de ocol și a unui elicopter. 

Garda Forestieră Timișoara revine cu informații despre incendiul izbucnit în data de 16.09.2026, la ora 21:00, în zona localității Topleț, pe raza Ocolului Silvic Băile Herculane, jud. Caraș-Severin (cauza-propagarea focului folosit la curățarea vegetației). Suprafața afectată în data de 19.10.2026 este de 993.71 ha de litieră, personalul silvic și pompierii militari intervin în continuare pentru stingere asistați de 14 drone, se va reveni cu informații.

Garda Forestieră Timișoara revine cu informații despre incendiul izbucnit în data de 17.09.2026, la ora 17:01, în zona localității Băile Herculane, pe raza Ocolului Silvic Băile Herculane, jud. Caraș-Severin (cauza-reaprindere). Suprafața afectată în data de 19.10.2026 este de 1207,59 ha de litieră și coronament, personalul silvic, pompierii militari și civili, polițiștii, jandarmii și cetățenii intervin în continuare pentru stingere asistați de 20 de drone și 38 de elicoptere Black Hawk, care au efectuat 925 de aruncări de apă. Se va reveni cu informații. 

3. 
În domeniul supravegherii radioactivităţii mediului
Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

4. 
În municipiul Bucureşti

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

